Pa verkrag glo stiefdogter (17) | Netwerk24
Pa verkrag glo stiefdogter (17)
Deur Jackie Kruger 30 Mei 2018 13:24
'n Man (48) van Stilbaai wat na bewering sy 17-jarige stiefdogter seksueel gemolesteer, betas en verkrag het, verskyn Vrydag vir 'n aansoek om borgtog in die hof.
Kapt. Malcolm Pojie, 'n polisiewoordvoerder, sê die man is verlede Woensdag deur lede van die polisie se eenheid teen gesinsgeweld, kindermishandeling en seksoortredings (GKS) van Mosselbaai by sy woning in Stilbaai in hegtenis geneem.
Hy het verlede Vrydag die eerste keer in die landdroshof in Stilbaai verskyn. Die meisie is na bewering van 1 Julie 2015 tot 23 Februarie seksueel gemolesteer, betas en verkrag, sê Pojie.
Volgens Pojie het die slagoffer in 2015 by haar ma en stiefpa in Stilbaai gaan woon. Sy het voorheen by haar biologiese pa in Kaapstad gebly.
Pojie sê 'n vriendin van die slagoffer het onraad vermoed en opgemerk dat iets nie pluis is nie. Die slagoffer het die vriendin in haar vertroue geneem waarna dié haar na 'n predikant geneem het. Die slagoffer het aan die predikant vertel dat sy gemolesteer is. Sy het dit ook vir haar biologiese pa vertel en hy het die polisie in kennis gestel. Klagte van verkragting en seksuele molestering is toe aanhangig gemaak.
Die saak is verlede Vrydag in die landdroshof in Stilbaai tot 1 Junie vir 'n borgtogaansoek uitgestel. Die man bly in aanhouding.
Pojie sê weens die aard van die oortreding en om die identiteit van die minderjarige slagoffer te beskerm mag die man se naam nie bekend gemaak word nie.